Obert el termini d'inscripció a la XVI edició de la 'Cursa de la Dona Vicky Foods' de Gandia
29 gener 2025

## Obert el termini d'inscripció a la XVI edició de la 'Cursa de la Dona Vicky Foods' de Gandia29 gener 2025Última actualització: 29 gener 2025

![](../gestion/img/2c0600a2827f3f68a60c731047eb973a6067fc35f9b14a17e348524b8873fa36.jpg)  
  

L'edil delegat d'Esports, **Jesús Naveiro**; acompanyat pel president del Club d'Atletisme Safor Teika, **Vicent Boscà**, ha comparegut en roda de premsa per a presentar la **XVI edició de la Cursa de la Dona Vicky Foods 2025**, que se celebrarà el pròxim 6 d'abril a partir de les 10.30 hores.

  
“_És un dels esdeveniments esportius més grans de la ciutat on pot participar pràcticament qualsevol dona encara que no siga esportista. Es pot fer perfectament caminant”_, ha afirmat el regidor, qui ha recordat que l'any passat van participar prop de 5.000 dones que van poder gaudir d'un recorregut molt ambientat.

Naveiro ha destacat que el recorregut serà el mateix de tots els anys i ha expressat el seu desig que “_la ciutat es bolque amb aquesta carrera que converteix els nostres carrers en una festa de l'esport i la solidaritat_”.

Per part seua, Boscà ha informat que el recorregut començarà i acabarà en l'avinguda de les Esclaves, punt des del qual les participants eixiran per a recórrer un circuit de 5,9 quilòmetres que passarà per part de Benirredrà i el centre històric de Gandia.

Pel que respecta a la samarreta d'enguany i, després de la respectiva votació en xarxes socials, s'ha triat el color rosa.

Les inscripcions ja poden realitzar-se en www.cursadeladonagandia.com i en els establiments col·laboradors situats a Gandia i altres poblacions de la Safor i comarques veïnes. Tindran un preu fins al 25 de març de 7 euros (1 euro solidari) i des d'eixe dia fins a l'1 d'abril el preu serà de 10 euros dels quals dos seran destinats a causes solidàries. A més, també es fomentarà la inscripció en els centres escolars on alumnes podran participar en el concurs de relats.

Tal com ha explicat Boscà, les participants tindran l'oportunitat de preparar-se per a la prova de la mà d'un entrenador durant els mesos de març i abril. Les dates i ubicacions exactes es compartiran en les xarxes socials de l'esdeveniment pròximament.

Respecte al projecte social d'enguany, el president del Club ha informat que es destinarà a un projecte promogut des de la EVAP (Associació d'Empresàries i Professionals de València).

Finalment, Boscà ha volgut agrair la implicació de la Fundació Vicky Foods, els Ajuntaments de Gandia i Benirredrà i totes les empreses i entitats col·laboradores.

[Twittear](https://twitter.com/share)